‘Molefe binnekort finansiesminister’ sê MalemaBrian Molefe, voormalige uitvoerende hoof van Eskom Indien Julius Malema reg is, sal die omstrede voormalige hoof van Eskom, Brian Molefe, binnekort as minister van finansies aangestel word. Malema het in ŉ reeks twiets op sy amptelike Twitter-profiel beweer hy het inligting ontvang dat pres. Jacob Zuma beplan om Pravin Gordhan die trekpas te gee en Molefe in sy plek aan te stel. Mcebisi Jonas, Gordhan se adjunk, gaan ook glo afgedank word. Malema beweer die ANC se top ses is reeds bewus van hierdie planne. “Die top ses respekteer Zuma se reg om ministers aan te stel en af te dank. Amptenare dink egter nie dit is ŉ goeie idee nie,” het Malema getwiet. Hy het ook gesê Gwede Mantashe, die ANC se sekretaris-generaal, het Gordhan Dinsdag tydens ŉ vergadering ingelig dat die besluit geneem is om die kabinet te skommel. “Volgens bespiegeling sal die twee môre (Woensdag) afgedank word, ná oom Kathy (Ahmed Kathrada) se begrafnis. Zuma wil seker maak die begrafnis word nie as ŉ grondslag gebruik vir ŉ veldtog teen hom nie,” het Malema gesê. Pravin Gordhan (22 Februarie 2017) Foto: GCIS Daar word die afgelope tyd wyd bespiegel dat Gordhan binnekort sy pos gaan kwyt wees, veral nadat Zuma Gordhan en Jonas Maandag beveel het om onmiddellik van Londen na Suid-Afrika terug te keer. Niemand wou tot dusver nog redes verskaf hoekom Gordhan en Jonas so inderhaas moes terugkeer nie. Joernaliste het gister buite Luthuli Huis in Johannesburg saamgedrom in die hoop op meer inligting, maar tevergeefs. Gordhan het later gistermiddag by die hooggeregshof in Pretoria opgedaag, waar die hofsaak wat hy teen die omstrede Gupta-familie gebring het, aangehoor is. Op ŉ vraag van joernaliste of hy steeds die minister van finansies is, het hy slegs “ja” geantwoord. Prof. Dirk Kotzé, ŉ politieke ontleder verbonde aan Unisa, het Dinsdag aan Maroela Media gesê Kathrada se dood sal waarskynlik ŉ invloed hê op Zuma se besluit om nou ŉ kabinetskommeling aan te kondig, aangesien die ANC veronderstel is om nou vir ŉ tydperk te rou. Vir Zuma om nou ŉ kabinetskommeling aan te kondig, kan dus as ŉ gebrek aan respek teenoor Kathrada gesien word.